ZAPISNIK 31. SJEDNICE VMO-a Donje Svetice

održane 23.11.2023. u 18:30 sati u prostorijama mjesne samouprave Mjesnog odbora Volovčica, Kriška 20

Prisutni članovi Vijeća:

1. Valentina Bedeković

2. Goran Radovanović

3. Davor Nikolić

4. Mirko Tomić

5. Dijana Požgaj

6. Lucija Marić

7. Milena Žganjer

Predsjedava: Valentina Bedeković, predsjednica Vijeća

Zapisnik vodi: Dijana Požgaj, potpredsjednica Vijeća

Predsjednica konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 31. sjednicu Vijeća Mjesnog odbora.

Valentina Bedeković, predsjednica Vijeća Mjesnog odbora Donje Svetice

pozdravlja vijećnike Vijeća Mjesnog odbora Donje Svetice. Zahvaljuje svima na dolasku.

Daje prijedlog zapisnika sa 30. sjednice na razmatranje.

Zapisnik je jednoglasno verificiran.

Predsjedavajuća pita vijećnike ima li dodataka dnevnom redu. Došlo je do promjene dnevnog reda jer se Donošenje Plana malih komunalnih akcija VMO za 2024. odgađa, a u Pozivu na sjednicu isto je bilo navedeno kao prva točka Dnevnog reda.
Dnevni red 31. sjednice jednoglasno je prihvaćen. 
D N E V N I R E D:

1. Prijedlog za preimenovanje ulice I. Stara Peščenica u Ulicu Željka Malnara

2. Aktualna komunalna problematika

3. Razno: izvješća, pitanja i prijedlozi
1. Prijedlog za preimenovanje ulice I. Stara Peščenica u Ulicu Željka Malnara
Vijećnica Dijana Požgaj upoznala je ostale vijećnike s mogućnošću preimenovanja ulice I. Stara Peščenica u Ulicu Željka Malnara. Odbor za imenovanje naselja, ulica i trgova Gradske skupštine Grada Zagreba (u nastavku: Odbor) je na 12. sjednici, 17. lipnja 2019. podržao  prijedlog Koalicije Roma Hrvatske da se u Fond imena uvrsti ime putopisca i novinara Željka Malnara. Prijedlog je zaključkom od 11. prosinca 2018. podržalo i Vijeće Gradske četvrti Pešćenica-Žitnjak.
Željko Malnar poznata je i zaslužna ličnost koja je živjela i djelovala na području našeg Mjesnog odbora i smatramo da je važno da mu MO na ovaj način oda priznanje.

Šest vijećnika glasalo je za ovaj prijedlog, a jedan vijećnik je bio suzdržan. 

Z A K L J U Č A K

o preimenovanju ulice

Vijeće Mjesnog odbora Donje Svetice, na temelju prijedloga građana, predlaže Vijeću Gradske četvrti Peščenica-Žitnjak da razmotri novi prijedlog naziva ulice:

- preimenovanje Ulice I. Stara Peščenica u Ulicu Željka Malnara,

- u Fondu imena iz kojeg se imenuju javne površine za područje Grada Zagreba,  nalazi 
  se i ime Željka Malnara.

2. Aktualna komunalna problematika 

2. 1. Dodatna strelica za skretanje na semaforu na raskrižju Branimirova-Svetice
Primili smo prijedlog građana u kojem se traži dodatna strelica za skretanje iz ulice Svetice u Branimirovu. Pošto to nije na području našeg MO, nego MO Peščenica, proslijedit ćemo njima prijedlog.

Vijećnik Davor Nikolić komentira da se spomenuti semafor nalazi na području drugog mjesnog odbora (MO Peščenica). Mi kao Vijeće podržavamo to što je napisano. Postavljamo pitanje što je s našim zaključcima vezanima uz regulaciju prometa – Ivanićgradska/Vukovarska, Planinska – skretanje prema Branimirovoj, Donje Svetice skretanje prema istoku. Trebamo to požuriti. 

2. 2.  Biciklistička staza na Donjim Sveticama
Primili smo prijedlog građana da se u ulicu Donje Svetice doda biciklistička staza, na postojeću širinu ulice.

Vijeće smatra da postojeća širina kolnika nije dovoljna za dodavanje biciklističke staze.

Za tu ulicu smo tražili izmjenu GUP-a, tako da se omogući njezino proširenje na tri kolničke trake, s biciklističkim i pješačkim stazama s obje strane. Smatramo da se bez zahvata proširenja ništa ne može dodavati.
Vijećnik Davor Nikolić nije protiv biciklističkih staza a priori, ali se ne slaže s ovakvim rješenjima koja ugrožavaju život biciklista, sužava se ionako uski kolnik.

Vijećnik Mirko Tomić naglašava da se radi o glavnoj prometnici kojom vozi hitna pomoć. 

2. 3. Zahtjev stanara Darwinove – izlaz na Heinzelovu u oba smjera 
Primili smo molbu stanara Darwinove ulice da im se omogući skretanje iz Darwinove ulice na Heinzelovu i u smjeru Vukovarske ulice.

Vijeće smatra da to nije dobro rješenje, iako smo svjesni njihovih poteškoća s prometnom povezanošću. 

Stoga smo već ranije dali pozitivno mišljenje Gradu za produžetak Darwinove ulice na ulicu Donje Svetice, te zaključkom zatražili otkup parcele između ulice Darwinova i I. Stara Peščenica, kako bi ponovno imali pristup tim putem.

Vijećnik Mirko Tomić spominje projekt gdje bi išla gradnja tramvajske pruge Heinzelovom ulicom, u koji bi se onda trebalo uvrstiti ovo skretanje iz Darwinove prema Heinzelovoj. 

Vijećnik Goran Radovanović predlaže da se napravi izlaz na Vukovarsku ulicu pokraj Konzuma.
2. 4. Produžetak Darwinove ulice na ulicu Donje Svetice

VMO i VGČ već su dali pozitivno mišljenje o tome da se produži Darwinova na Donje Svetice. 

3. Razno: izvješća, pitanja i prijedlozi

3. 1. OŠ Frana Krste Frankopana

Prema dogovoru s prošle sjednice vijećnik Goran Radovanović, član Školskog odbora OŠ Frana Krste Frankopana Vijeću podnosi izvještaj sa zadnje sjednice Školskog odbora.

Što se tiče vanjske učionice – Školski odbor traži da se u prvoj fazi napravi podloga, stol i klupe. 

Škola je napravila Plan evakuacije te su provedene i vježbe evakuacije. 
Izgradnja ograde – Goran Radovanović će na sljedećem sastanku Školskog odbora reći neka Škola sama traži od Gradskog ureda uređenje ograde. Škola bi trebala pozvati inspekciju – da netko dođe i utvrdi opasnost. Neka se ravnateljica raspita. 
Zabrinuti roditelji su zvali vijećnicu Milenu Žganjer jer su zabrinuti za stanje ograde budući da počinju radovi na pločniku u Ivanićgradskoj.

Vijećnica Dijana Požgaj izražava zabrinutost da Gradski ured isto neće financirati budući da je uredu u nadolazećem periodu prioritet nadogradnja svih škola u Gradu koje trenutno nemaju nastavu u jednoj smjeni kako bi se taj uvjet do 2027. kada kreće Cjelodnevna škola ostvario, a također je u tijeku i sanacija objekata stradalih u potresu.
3. 2. Troškovnik PKA za 2024. godinu
Vijećnici su na email dobili Troškovnik i trebaju usporediti jesu li svi prioriteti vezani uz Donje Svetice unutra. 

Zelena oaza Pešče – vijećnica Milena Žganjer pita hoće li biti otvoreno i za vanjske posjetitelja ili samo za korisnike Doma. 
Treba dodati izradu projekta u Troškovnik. 

Treba provjeriti hoće li se klupe vaditi dok će se asfaltirati stazice u parku Doma za starije i nemoćne. Zamolit ćemo da klupe ostanu te da se ne stavljaju nove.
Provjeriti za vanjsku učionicu/sjenicu škole.

3. 3. Rasvjeta na području Mjesnog odbora Donje Svetice

Kod zgrada na adresi Ivanićgradska 40, 41, 42 – rasvjeta je jako loša. Vijećnica Milena Žganjer se sastala s predstavnicima stanara tih zgrada koji su se požaliti na isto.

Prije dvije godine smo već raspravljali o led lampama te bi trebalo tražiti promjenu lampi kroz Program građenja. 

Vijećnica Dijana Požgaj izvještava Vijeće da su se građani Livadarskih odvojaka također žalili na izostanak rasvjete te pokvarene lampe na postojećim rasvjetnim tijelima.

Zaključak
o rješavanju komunalne problematike

Vijeće Mjesnog odbora Donje Svetice predlaže Vijeću Gradske četvrti Peščenica-Žitnjak da od nadležnih zatraži

-   hitnu zamjenu postojećih rasvjetnih tijela i postavljanje nove rasvjete na 
    Ivanićgadskoj 40, 41, 42,
-   Livadarski odvojci (VI.) (kod pruge), 

-  duž cijelog područja MO Donje Svetice potrebno je zamijeniti bijelom jačom
    LED rasvjetom, usmjerenom prema dolje. 
3. 5. Redovno održavanje staze u Negovečkoj ulici
Vijećnica Milena Žganjer traži da se staza Negovečke ulice uvrsti u redovno održavanje. Problem je privatni posjed/kuća u kojoj nitko ne stanuje niti se vlasnici brinu o održavanju.
3. 6. Parkirna mjesta u Donjim Sveticama
Vijećnik Davor Nikolić pita kada Grad planira kod zgrada na broju 79 a, b, c ulice Donje Svetice povećati broj parkirnih mjesta. Predlaže izgradnju podzemnog parkinga na način da se da privatnom investitoru ustupi koncesija ispred ili između zgrada 79 i 83 te će isti moći  naplaćivati parkirna mjesta po ugledu na Rogašku Slatinu koja je to napravila na tri različita mjesta i po ugledu na Cvjetni trg gdje je napravljeno podzemno parkiralište. S obzirom na kroničan nedostatak parkirnih mjesta i iscrtavanja invalidskih. 
3. 7. Park 99. brigade
Zanima nas kao Vijeće što je s autorima Parka 99. brigade te kada će se isti pronaći kako bi se napokon park mogao početi uređivati.
3. 8. Promet na području Mjesnog odbora Donje Svetice

Vijećnik Davor Nikolić navodi da je promet na području našeg mjesnog odbora katastrofalan i kaotičan.
Sjednica završava u: 20:30 sati.

KLASA:024-08/23-03/2286
URBROJ:251-13-11-11/008-23-2 

Zagreb, 23. studenog 2023.
Predsjednica Vijeća Mjesnog odbora

Donje Svetice

           Valentina Bedeković, v.r. 
